
PROPUNERE DE REZOLUȚIE A PARLAMENTULUI EUROPEAN
referitoare la planul multianual pentru Marea Baltică și căile de urmat
(2024/2127(INI))
Parlamentul European,
–	având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului[footnoteRef:1] (PCP), [1:  JO L 354, 28.12.2013, p. 22, ELI: http://data.europa.eu/eli/reg/2013/1380/oj.] 

–	având în vedere Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului[footnoteRef:2] (Regulamentul privind planul multianual pentru Marea Baltică), [2:  JO L 191, 15.7.2016, p. 1, ELI: http://data.europa.eu/eli/reg/2016/1139/oj.] 

–	având în vedere Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru Strategia pentru mediul marin)[footnoteRef:3], [3:  JO L 164, 25.6.2008, p. 19, ELI: http://data.europa.eu/eli/dir/2008/56/oj.] 

–	având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică[footnoteRef:4], [4:  JO L 206, 22.7.1992, p. 7, ELI: http://data.europa.eu/eli/dir/1992/43/oj.] 

–	având în vedere Regulamentul (CEE) nr. 2115/77 al Consiliului din 27 septembrie 1977 de interzicere a pescuitului direct și a debarcării heringului în alte scopuri industriale decât consumul uman[footnoteRef:5], [5:  JO L 247, 28.9.1977, p. 2, ELI: http://data.europa.eu/eli/reg/1977/2115/oj.] 

–	având în vedere Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice[footnoteRef:6], [6:  JO L 20, 26.1.2010, p. 7, ELI: http://data.europa.eu/eli/dir/2009/147/oj.] 

–	având în vedere Strategia UE privind biodiversitatea pentru 2030, stabilită în comunicarea Comisiei din 20 mai 2020 intitulată „Strategia UE privind biodiversitatea pentru 2030 – Readucerea naturii în viețile noastre” (COM(2020)0380),
–	având în vedere comunicarea Comisiei din 5 iunie 2025 intitulată „Pactul european privind oceanul planetar” (COM(2025)0281),
–	având în vedere Convenția privind protecția mediului marin din zona Mării Baltice din 1992 (Convenția de la Helsinki), care a intrat în vigoare la 17 ianuarie 2000, și Comisia pentru protecția mediului marin al Mării Baltice, cunoscută și sub denumirea de Comisia de la Helsinki (HELCOM),
–	având în vedere analiza de fond solicitată de Comisia pentru pescuit a Parlamentului European intitulată „Planul multianual pentru Marea Baltică – este necesară o schimbare a gestionării”, publicată de Direcția Generală Coeziune, Agricultură și Politici Sociale în august 2025[footnoteRef:7], [7:  Analiză de fond – „Planul multianual pentru Marea Baltică – este necesară o schimbare a gestionării”, Parlamentul European, Direcția Generală Coeziune, Agricultură și Politici Sociale, Departamentul tematic pentru dezvoltare regională, agricultură și pescuit, august 2025.] 

–	având în vedere studiul din septembrie 2025 al Serviciului de Cercetare al Parlamentului European intitulat „Evaluation of the Baltic Sea Multiannual Plan Regulation – European Implementation Assessment” (Evaluarea Regulamentului privind planul multianual pentru Marea Baltică – Evaluarea punerii în aplicare la nivel european),
–	având în vedere raportul Agenției Europene de Mediu din 29 septembrie 2025 intitulat „Europe’s environment and climate: knowledge for resilience, prosperity and sustainability” (Mediul și clima Europei: cunoștințe pentru reziliență, prosperitate și sustenabilitate),
–	având în vedere raportul HELCOM din 31 octombrie 2023 intitulat „Starea Mării Baltice 2023 – A treia evaluare holistică a HELCOM 2016-2021”,
–	având în vedere raportul din 26 noiembrie 2024 al Consiliului Internațional pentru Explorarea Apelor Maritime (ICES) intitulat „Ecoregiunea Mării Baltice – Prezentare generală a ecosistemului”, Avizul ICES 2024, secțiunea 7.1,
[bookmark: _Hlk212108900]–	având în vedere raportul ICES din 2022 intitulat „Atelier privind punctele de referință ICES (WKREF1)”, rapoartele științifice ale ICES. 4:2. 70 p.,
–	având în vedere raportul ICES din 2022 intitulat „Atelier privind punctele de referință ICES (WKREF2)”, rapoartele științifice ale ICES. 4:68. 96 p.,
–	având în vedere raportul ICES din 2023 intitulat „Atelier privind orientările și metodele de concepere și evaluare a planurilor de reconstrucție pentru stocurile din categoria 1-2 (WKREBUILD2)”, rapoartele științifice ale ICES. 5:112. 79 p.,
–	având în vedere raportul din noiembrie 2024 al Centrului Comun de Cercetare al Comisiei intitulat „Comitetul științific, tehnic și economic pentru pescuit (CSTEP) – Raportul economic anual pe 2024 privind flota de pescuit a UE (STECF-24-03 și STECF-24-07)”,
–	având în vedere raportul din septembrie 2019 al Grupului interguvernamental privind schimbările climatice (IPCC) intitulat „Raport special privind oceanele și criosfera într-un climat în schimbare”,
–	având în vedere raportul din septembrie 2025 al Serviciului Copernicus pentru mediul marin intitulat „A noua ediție a raportului Copernicus privind starea oceanelor”,
–	având în vedere raportul din 24 septembrie 2025 al Institutului de cercetare a impactului asupra climei din Potsdam intitulat „Planetary Health Check 2025: A Scientific Assessment of the State of the Planet” (Bilanțul de sănătate al planetei 2025: O evaluare științifică a stării planetei),
–	având în vedere declarația comună a Direcției Generale Afaceri Maritime și Pescuit a Comisiei și a ICES din 18 septembrie 2025 intitulată „Adaptive science and coordinated governance for cross-sector action towards Baltic Sea recovery” (Știința adaptativă și guvernanța coordonată pentru acțiunile transsectoriale în vederea redresării Mării Baltice),
–	având în vedere raportul Comisiei pentru pescuit din 28 aprilie 2025 intitulat „Document de lucru privind punerea în aplicare a Regulamentului (UE) 2016/1139 («planul multianual pentru Marea Baltică»)”,
–	având în vedere articolul 55 din Regulamentul său de procedură,
–	având în vedere raportul Comisiei pentru pescuit (A10‑0000/2025),
A.	întrucât planul multianual al UE pentru pescuitul în Marea Baltică (Regulamentul privind planul multianual pentru Marea Baltică) nu și-a atins obiectivele și nu a condus la refacerea și menținerea populațiilor de specii recoltate peste nivelurile care pot asigura capturi maxime durabile (MSY) sau la punerea în aplicare a abordării ecosistemice a gestionării pescuitului, ceea ce duce la numeroase consecințe socioeconomice dezastruoase pentru sectorul pescuitului;
B.	întrucât stocurile de cod din Marea Baltică s-au prăbușit și nu s-au redresat, în pofida faptului că activitățile de pescuit vizate sunt închise din 2019;
C.	întrucât pescuitul costier la scară mică reprezintă 92 % din navele din Marea Baltică, debarcând doar 7 % din greutatea totală, dar reprezintă 22 % din valoarea debarcată, ceea ce reprezintă o valoare adăugată mai mare în acest segment de flotă;
D.	întrucât valoarea adăugată brută pentru micii pescari a scăzut drastic de la lansarea Regulamentului privind planul multianual pentru Marea Baltică, potrivit evaluărilor Comitetului științific, tehnic și economic pentru pescuit al Comisiei, amenințând securitatea alimentară și mărind dependența UE de importuri;
E.	întrucât Marea Baltică este afectată de multiple presiuni provocate de om și de degradarea pe termen lung și este deosebit de vulnerabilă din cauza bazinului său maritim de mică adâncime, cu specii unice din punct de vedere genetic care au evoluat pentru a trăi în apă salmastră cu niveluri naturale scăzute de salinitate și oxigen;
F.	întrucât, în timp ce presiunile din amonte, cum ar fi încărcarea cu nutrienți și substanțele chimice moștenite poluante, cum ar fi mercurul și bifenilul policlorurat, au scăzut în timp, pescuitul a rămas un factor puternic de stres asupra principalelor stocuri de pește;
G.	întrucât impactul încălzirii apei de mare ca urmare a schimbărilor climatice globale acționează deosebit de rapid în Marea Baltică și se preconizează că va conduce la consecințe mai profunde și, în cea mai mare parte, necunoscute, inclusiv la incertitudine cu privire la capacitatea reproductivă viitoare a populațiilor de pește;
H.	întrucât statele membre continuă să decidă cu privire la cotele periculos de ridicate pentru stocurile de pește care se află la niveluri extrem de scăzute ale biomasei sau aproape de acestea, ignorând nivelurile impuse de Regulamentul privind planul multianual pentru Marea Baltică și de Directiva-cadru „Strategia pentru mediul marin” (MSFD), care necesită, de asemenea, rețele alimentare echilibrate și stocuri cu o distribuție sănătoasă a dimensiunii și a vârstei;
I.	întrucât pescuitul industrial de făină de pește și ulei de pește a devenit permis în regiunea Mării Baltice în 1995 și, de atunci, pescuitul a fost transformat prin sisteme de cote individuale transferabile pentru a găzdui mai puține nave dar de dimensiuni mai mari care domină debarcările de hering; întrucât, în prezent, în Suedia și Finlanda, doar 10 % și, respectiv, 17 % din capturi sunt utilizate pentru consumul uman direct;
J.	întrucât evaluările unei singure specii și avizele științifice au condus, în condițiile de mediu actuale, la supraestimarea structurală a capacității de reproducere a stocului și a dimensiunii totale a stocului;
K.	întrucât avizul ICES nu evidențiază suficient considerentele legate de riscuri și ar trebui îmbunătățit pentru a reflecta mai bine calitatea evaluărilor și aspectele relevante;
L.	întrucât, în septembrie 2025, ICES, împreună cu Direcția Generală Afaceri Maritime și Pescuit a Comisiei, a declarat că, pentru Marea Baltică, „gestionarea uniformă tradițională a unei singure specii nu mai este suficientă pentru a aborda aspectele complexe observate”;
M.	întrucât Statele Unite, Canada, Noua Zeelandă și Australia utilizează o abordare mai prudentă de stabilire a cotelor decât UE și includ rezerve explicite de incertitudine și planuri de reconstrucție declanșate automat atunci când valorile-limită sunt încălcate;
N.	întrucât deciziile privind capturile totale admisibile (TAC), normele tehnice și măsurile de remediere nu au respectat cerința prevăzută la articolul 5 din Regulamentul privind planul multianual pentru Marea Baltică de a adopta măsuri „pentru a asigura revenirea rapidă a stocului în cauză la niveluri superioare celor capabile să producă MSY”;
O.	întrucât, deși Regulamentul privind planul multianual pentru Marea Baltică a fost menit să fie un cadru flexibil care să fie ajustat în cadrul unei abordări regionalizate, astfel de modificări au avut un succes limitat;
P.	întrucât, deși mai multe regulamente ale UE menționate în Regulamentul privind planul multianual pentru Marea Baltică prevăd modalități de evitare a riscurilor și de evaluare a stocurilor sănătoase și a componentelor ecosistemice, deciziile de gestionare nu le-au respectat suficient;
Q.	întrucât sistemul decizional al UE privind TAC-urile face în prezent distincția între gestionarea speciilor-țintă și nevoile de protecție ale altor specii, în pofida faptului că acestea fac parte din același ecosistem și au aceleași cerințe pentru a ajunge la o stare bună de sănătate;
R.	întrucât prădarea speciilor indigene este o parte naturală a ecosistemului baltic; întrucât dovezile științifice arată că impactul lor asupra populațiilor de pești este localizat, specific contextului, efectele la nivel general rămânând limitate;
S.	întrucât discuțiile pregătitoare legate de deciziile privind TAC au loc în cadrul Forumului pentru pescuitul în Marea Baltică (BALTFISH), un grup lipsit de transparență în comparație cu alte grupuri de pregătire și grupuri de lucru ale UE,
Acțiuni urgente
1.	invită Comisia și Consiliul să utilizeze toate instrumentele juridice disponibile pentru a opri orice deteriorare suplimentară care ar risca o prăbușire totală a stocurilor de pește din Marea Baltică, inclusiv prin utilizarea actelor delegate, a recomandărilor comune și a articolelor 5 și 8 din Regulamentul privind planul multianual pentru Marea Baltică, a dispozițiilor de la articolul 12 din Regulamentul privind PCP și a inițiativelor statelor membre prin articolele 8, 11, 13, 17 și 20 din Regulamentul privind PCP, fie unilateral, fie prin regionalizare, prin articolul 18;
2.	îndeamnă Comisia să pună capăt abordării de statu-quo în ceea ce privește continuarea pescuitului în Marea Baltică și, în schimb, să treacă la o fază de refacere și reconstrucție;
3.	solicită implementarea urgentă a unor rezerve de precauție ca răspuns la supraestimarea recentă, repetată și structurală a dimensiunii stocului și a productivității majorității stocurilor de pește din Marea Baltică, care a condus la ani de pescuit excesiv nedetectat; îndeamnă Consiliul să stabilească TAC-uri cu cel puțin 50 % sub FMSY pentru toate stocurile care se situează sub nivelurile de declanșare prevăzute în Regulamentul privind PMA pentru Marea Baltică;
4.	invită statele membre și Comisia să ia în considerare lansarea unor măsuri de urgență în conformitate cu articolele 12 și 13 din PCP și să pregătească rapid acțiuni prin analizarea costurilor și a beneficiilor închiderii majorității activităților de pescuit, luând act de pierderile de venituri, de mijloacele de subzistență, de securitatea alimentară și de costurile viitoare ale lipsei de acțiune;
5.	invită Comisia să elaboreze o listă de măsuri de remediere suplimentare, astfel cum se menționează la articolul 5 din Regulamentul privind planul multianual pentru Marea Baltică, care să poată fi aplicate pe baza dispozițiilor din legislația existentă pentru a reface stocurile aflate în prezent la niveluri critice în Marea Baltică;
6.	subliniază că astfel de măsuri de remediere trebuie să includă crearea de zone de refacere a stocurilor de pește și interzicerea pescuitului în unele zone, care să se axeze pe zonele de concentrare pe timp de iarnă și zonele de prereproducere, precum și pe zonele de reproducere a peștilor și zonele destinate puietului, aliniate la dispozițiile din Legea privind refacerea naturii;
7.	reamintește Comisiei necesitatea de a proteja pescuitul de consum uman cu debarcări limitate, permițând acestor activități de pescuit să funcționeze în fazele de reconstrucție, sprijinind astfel o tranziție justă către o flotă de pescuit cu emisii scăzute de dioxid de carbon și cu un impact redus;
Modificarea avizului științific
8.	îndeamnă Comisia să solicite imediat ICES să elaboreze un aviz bazat pe ecosisteme, care să cuprindă mai multe specii, bazat pe schimbări de mediu, cu puncte de referință bazate pe ecosisteme și mortalitatea prin pescuit ajustată la ecosisteme, precum și indicatori complementari care să alinieze Regulamentul privind planul multianual pentru Marea Baltică la cerințele Directivei-cadru „Strategia pentru mediul marin”, de exemplu pentru a include indicatori pentru pești mari;
9.	invită Comisia să solicite ICES rezerve de precauție în avizul științific și să elimine orice utilizare a intervalelor peste MSY, precum și consiliere privind stabilirea unor „plafoane ecosistemice” care să limiteze biomasa totală care poate fi eliminată dintr-un ecosistem;
10.	invită Comisia să solicite ca toate evaluările stocurilor să utilizeze nivelurile de referință ale biomasei BMSY, astfel cum se reflectă în obiectivele Regulamentului privind planul multianual pentru Marea Baltică și în PCP;
11.	invită Comisia să solicite consiliere științifică care să evidențieze în mod clar riscurile legate de starea actuală a mediului și incertitudinea sporită cauzată de schimbările climatice;
12.	solicită Comisiei să ceară o revizuire a normelor actuale de control al exploatării, recunoscând că acesta este un proces intern al ICES, în măsura în care depinde de noi norme legislative sau de o interpretare modificată a normelor existente;
13.	invită Comisia să solicite ICES să elaboreze o notă de orientare pentru statele membre și Comisie cu privire la modul de interpretare a avizelor științifice astfel încât să fie în conformitate cu abordările ecosistemice și precaute, restabilind în același timp reziliența Mării Baltice;
14.	solicită Comisiei să ia în considerare elaborarea unor norme clare și transparente pentru stabilirea TAC-urilor, aliniate îndeaproape la obiectivele Regulamentului privind planul multianual pentru Marea Baltică și în conformitate cu un nou aviz bazat pe ecosisteme și pe mai multe specii; solicită Consiliului să publice rapoarte anuale care să explice și să justifice deciziile privind TAC și alte măsuri, astfel încât procedura de stabilire a TAC-urilor și discuțiile din cadrul BALTFISH să fie deschise și transparente pentru publicul larg și să responsabilizeze statele membre pentru deciziile lor;
15.	invită statele membre și Comisia să își bazeze orice abordare privind prădătorii naturali pe știință, acordând prioritate măsurilor preventive, neletale și specifice la nivel local, și să asigure o monitorizare, o finanțare și o cooperare adecvate cu părțile interesate pentru a pune în aplicare practici eficace de atenuare;
Modificări juridice
16.	îndeamnă Comisia să inițieze o revizuire a Regulamentului privind planul multianual pentru Marea Baltică pentru a include puncte de referință pentru ecosisteme (ERP) ce definesc un „spațiu de operare sigur” care să integreze productivitatea, relațiile trofice, biodiversitatea, impactul habitatelor și capacitatea de mediu și să ofere garanții care să limiteze consilierea excesiv de optimistă privind un singur stoc; subliniază că revizuirea include mecanisme de răspuns în materie de mediu care declanșează acțiuni de gestionare ce impun reducerea presiunii exercitate de pescuit asupra tuturor stocurilor pentru a proteja întreaga rețea alimentară dacă punctele de referință pentru ecosisteme semnalează scăderi globale ale productivității ecosistemelor;
17.	invită Comisia să creeze un grup de gestionare a ecosistemului Mării Baltice care să integreze expertiza HELCOM și a ICES și să instituie o platformă permanentă de consiliere a părților interesate, formată în principal din actori locali din comunitățile costiere, cum ar fi pescarii comerciali, pescarii care practică pescuitul recreativ, părțile interesate din domeniul turismului, organizațiile neguvernamentale și autoritățile locale, pentru a contribui la deciziile privind TAC și la alte măsuri;
18.	invită Comisia să clarifice și să stabilească norme pentru niveluri acceptabile de risc și termene în ceea ce privește angajamentele de refacere a stocurilor, de refacere a naturii și de menținere a ecosistemelor sănătoase;
19.	invită Comisia și Consiliul să ia în considerare norme obligatorii din punct de vedere juridic pentru acțiunile care trebuie întreprinse în mod automat atunci când stocurile scad sub valorile-limită stabilite în conformitate cu abordarea precaută, aliniind UE la regiuni mai bine gestionate, cum ar fi cele din Australia, Noua Zeelandă, Canada și Statele Unite;
[bookmark: _Hlk212109517]20.	invită Comisia și Consiliul să reintroducă interdicția privind pescuitul care nu este destinat consumului uman, care a fost în vigoare până în 1995, când excepțiile au fost permise inițial doar „cu condiția ca acest tip de pescuit să nu implice riscuri de daune ecologice ireversibile”;
21.	invită Comisia și Consiliul să propună un moratoriu privind pescuitul cu traule industriale și oprirea tuturor traulelor de fund în zonele costiere și de mică adâncime și în toate tipurile de zone marine protejate până la elaborarea unor astfel de norme și criterii juridice;
°
°	°
22.	încredințează Președintei sarcina de a transmite prezenta rezoluție Consiliului și Comisiei.

[bookmark: _Toc212811044]EXPUNERE DE MOTIVE
Marea Baltică trece printr-o criză și trebuie să se facă schimbări urgente în modul în care tratăm acest bazin maritim. Pe termen scurt, este irelevant dacă există sau nu suficiente norme, deoarece Marea Baltică nu poate aștepta norme actualizate sau noi. În cadrul reuniunii ministeriale „Baltica noastră” de la Stockholm din septembrie 2025, secretarul executiv al HELCOM a sintetizat:
„Dacă marea noastră ar fi un pacient uman, ea s-ar afla într-o stare critică, supraviețuirea rămânând posibilă, dar negarantată. Un pacient care are nevoie de terapie intensivă, care necesită eforturi imediate și susținute din partea unor medici competenți și informați, succesul depinzând de administrarea la timp a celor mai bune terapii de ultimă generație.”
Prezentul raport solicită luarea de măsuri chiar în prezent și sugerează, de asemenea, schimbări importante în perspectiva pe termen mai lung. Cu toate acestea, necesitatea unui tratament urgent al acestui pacient, Marea Baltică, nu este un subiect de discutat sau de dezbătut, ci trebuie să acționăm acum cu ceea ce avem deja.
De asemenea, prezenta propunere nu cere ajustări treptate. Este o solicitare de corectare necesară și urgentă a eșecului sistemic în materie de reglementare. Dacă se iau măsuri, aceste modificări vor oferi o cale viabilă către redresarea ecologică, creșterea veniturilor pentru pescarii de coastă, consolidarea securității alimentare, precum și respectarea legislației UE.
Acțiunile sugerate în prezenta propunere ar trebui înțelese ca trei părți separate, cu calendare diferite:
1.	acțiuni imediate care pot fi întreprinse în cadrele actuale;
2.	măsuri necesare pentru elaborarea unor avize științifice adecvate privind ecosistemul și a unor puncte de referință adecvate;
3.	sugestii privind o nouă abordare a gestionării Mării Baltice, care va necesita modificări juridice ale planului multianual.
Restabilirea ecosistemului prin acțiuni urgente
Este clar că ecosistemul baltic trebuie refăcut, iar statu-quo-ul nu este acceptabil. Pescuitul în mare parte pentru făina de pește destinată fermelor de somon și de nurci nu este un motiv suficient de bun pentru a pune în pericol în viitor serviciile ecosistemice ale unei Mări Baltice sănătoase. Stocurile de cod din Marea Baltică, care erau abundente, s-au prăbușit în mod tragic, iar biomasa stocurilor comerciale de pește se află în prezent la un nivel minim istoric, constituind o mică parte din ceea ce ar putea să producă Marea Baltică într-o situație în care nu s-ar pescui. Această mare are nevoie de o cale de refacere, cu ajutorul unor obiective exprimate în mod clar cu privire la ceea ce constituie niveluri sigure de pește, precum și cu privire la dimensiunea și distribuția lor în funcție de vârstă, încorporând pe deplin alte considerente bine-cunoscute legate de ecosistem. Trebuie să înceteze biomanipularea la scara unui bazin maritim. În schimb, Marea Baltică ar trebui să se transforme într-o zonă-pilot pentru o nouă gestionare holistică a ecosistemului, acordând prioritate pescuitului cu impact redus pentru consumul uman, precum și noilor abordări științifice.
Stabilirea unor obiective privind biomasa mult peste cele utilizate în prezent este cea mai rapidă modalitate de a oferi o marjă de siguranță pentru schimbările legate de eutrofizare, poluare și creșterea temperaturii apei, precum și ceea ce înseamnă toate acestea pentru incertitudinea în dezvoltarea stocurilor de pește. Acest lucru poate și trebuie să se realizeze în prezent utilizând toate instrumentele și normele existente în vigoare. Vor exista probabil mai mulți ani de reduceri necesare ale nivelurilor actuale ale TAC, dar, în cele din urmă, un ecosistem reconstruit și mai rezilient va oferi beneficii enorme comunităților de pescuit costier și cetățenilor noștri.
Consolidarea biomasei stocurilor comerciale de pește din Marea Baltică este, de asemenea, esențială pentru reziliența întregului ecosistem, deosebit de importantă într-o climă aflată în schimbare rapidă. Oceanul este un absorbant major de carbon, care sechestrează aproape o treime din totalul emisiilor de CO2 pe care le producem. Populațiile sănătoase de pești sălbatici sunt esențiale pentru menținerea capacității mării de a sechestra carbonul și sunt vitale pentru stabilizarea întregii rețele alimentare.
O biomasă de pește puternică ar proteja, de asemenea, securitatea alimentară în perioade de instabilitate geopolitică. Aceasta ar contribui, de asemenea, la ape mai curate și mai limpezi, ar reduce prevalența microalgelor și ar restabili sănătatea ecosistemelor costiere.
Din punct de vedere economic, stocurile de pește mai puternice ar stabiliza, de asemenea, pescuitul prin asigurarea unor capturi mai previzibile în timp, reducând astfel vulnerabilitatea pescarilor și a comunităților costiere. Aceasta ar însemna, de asemenea, mai puțin timp petrecut cu pescuitul, reducând utilizarea combustibililor și, în acest mod, ar pregăti terenul pentru o tranziție verde și justă mai ușoară, renunțând la dependența de combustibilii fosili.
Un nou sprijin și consiliere științifică într-o lume în schimbare
Sistemul de proiectare și dezvoltare a consultanței științifice necesită o reformă. ICES oferă evaluări valoroase ale stocurilor și ia act de incertitudini, dar nu aplică nicio rezervă de precauție. Această responsabilitate le revine managerilor care au optat în mod repetat pentru decizii predispuse la riscuri. Prin urmare, Comisia Europeană trebuie să solicite ICES să prezinte rezumate mai clare ale riscurilor, incertitudinilor și aspectelor-cheie relevante pentru fiecare aviz. În plus, evaluările pentru o singură specie nu mai pot fi considerate suficiente în cazul în care impactul la nivelul întregului ecosistem este evident. Consilierea trebuie să evolueze către o abordare cu adevărat ecosistemică.
Această schimbare nu este opțională. Gestionarea pescuitului a tratat prea mult timp speciile în mod izolat, ignorând rolul acestora în cadrul unor ecosisteme mai largi, chiar dacă atât Directiva-cadru „Strategia pentru mediul marin”, cât și PCP (din 2013) consacră o abordare ecosistemică. Păsările, mamiferele și speciile de pești nevizate depind de aceleași resurse, iar nevoile lor trebuie să se reflecte în stabilirea cotelor. Populațiile de pești sănătoase și diverse sunt indispensabile nu numai pentru biodiversitatea marină, ci și pentru securitatea alimentară în condiții de stres climatic, atât pentru oameni, cât și pentru alte specii care trăiesc în Marea Baltică.
Din punct de vedere științific, populații mai mari și mai echilibrate ar permite evaluări mai sigure și mai precise atât ale nevoilor ecosistemelor, cât și ale nivelurilor de biomasă, prevenind ciclul actual de stabilire a cotelor care menține stocurile aproape de pragurile de prăbușire. Prin reducerea complexității pescuitului mixt, în care componentele cele mai slabe ale stocurilor reduc cotele și limitează sectorul, o biomasă mai sănătoasă ar asigura, de asemenea, un viitor pentru micii pescari din zonele costiere, care în prezent nu pot nici măcar să își atingă cotele de captură alocate. În cele din urmă, stocurile mai puternice ar reduce conflictele cu prădătorii naturali, diminuând concurența pentru resursele limitate.
Peisajul maritim fragmentat din punct de vedere juridic
Un aspect-cheie este ambiguitatea juridică din jurul planului multianual și relația sa cu Directiva-cadru „Strategia pentru mediul marin” (MSFD), cu politica comună în domeniul pescuitului (PCP) și cu obligațiile naționale. Planul multianual este direct legat de Directiva-cadru „Strategia pentru mediul marin”, care obligă activitățile de pescuit să prevină degradarea ecosistemelor și să protejeze biodiversitatea, lanțurile trofice și structura stocurilor de pește, distribuția în funcție de vârstă și dimensiune. Cu toate acestea, în practică, aceste cerințe sunt tratate ca fiind mai degrabă o aspirație decât o obligație. Prin urmare, ierarhia și interacțiunea dintre planul multianual, Directiva-cadru „Strategia pentru mediul marin”, PCP și măsurile naționale trebuie clarificate pentru a asigura coerența în materie de reglementare și rezultate executorii, mai degrabă decât obiective discreționare.
În pofida bunelor intenții, Planul multianual de gestionare pentru Marea Baltică nu a reușit să asigure un pescuit sustenabil. Cu excepția heringului din Golful Riga și, într-o anumită măsură, a stocului de cambulă de Baltica, majoritatea stocurilor comerciale de pește sunt în declin sau s-au prăbușit deja. Această declarație este susținută de avizul științific al ICES, de revizuirea holistică a HELCOM din 2023 și de studiile de fond furnizate Comisiei PECH. Problema nu este pescuitul ilegal, ci pescuitul excesiv sistemic în cadrul capturilor totale admisibile (TAC) convenite la nivel politic. Deși Parlamentul European este colegiuitor, până în prezent nu a transmis Consiliului semnale puternice de dezaprobare. Prezentul raport susține că astfel de semnale sunt acum esențiale. Obiectivul principal al planului multianual de a menține speciile recoltate peste nivelurile care pot produce captura maximă durabilă (MSY) nu a fost îndeplinit, iar pescarii au rămas fără capturi și venituri. În schimb, deciziile au ignorat în mod sistematic principiul precauției, au încălcat praguri precum Btrigger și au compromis sănătatea ecosistemelor, subminând nu numai stocurile de pește, ci și mediul marin în general.
Pacientul Marea Baltică se află în mâinile noastre. A suferit pierderi de funcții vitale, cum ar fi atunci când rezervele de cod au ajuns la terapie intensivă. Sângerarea internă trebuie oprită, iar sistemul său respirator trebuie reabilitat. Acest pacient nu are nevoie de dezbateri îndelungate cu privire la ce proceduri ar trebui încercate sau ce alte examinări ar trebui efectuate. Experții sunt foarte categorici: acest pacient are nevoie de ajutor acum.

